text: কিশোরগঞ্জ নিউজ রিপোর্ট | ৩০ এপ্রিল ২০২১, শুক্রবার, ১:০৭ | বিশেষ সংবাদ
  রাষ্ট্রীয় মর্যাদায় ঢাকায় শেষকৃত্য সম্পন্ন হয়েছে রাষ্ট্রপতি মো. আবদুল হামিদের শিক্ষক, কিশোরগঞ্জের গুরুদয়াল সরকারি কলেজের অবসরপ্রাপ্ত অধ্যাপক, প্রথিতযশা শিক্ষাবিদ-সাহিত্যিক, বীর মুক্তিযোদ্ধা প্রফেসর প্রাণেশ কুমার চৌধুরীর।
  বৃহস্পতিবার (২৯ এপ্রিল) সন্ধ্যা ৭টায় ঢাকার বাসাবো কালীবাড়ি শ্মশানে তাঁর শেষকৃত্য সম্পন্ন হয়।
  এর আগে সেখানে তাঁর মরদেহ নিয়ে যাওয়ার পর ঢাকা জেলা প্রশাসনের পক্ষ থেকে শ্রদ্ধা নিবেদন করা হয়। সেখানেই গার্ড অব অনার দেয়া হয় বীর মুক্তিযোদ্ধা শত কীর্তিমানের শিক্ষক 'পি.কে.সি' স্যারকে।
  বৃহস্পতিবার (২৯ এপ্রিল) দুপুর সোয়া ২টার দিকে ঢাকার সেগুনবাগিচায় ছেলের বাসায় প্রফেসর প্রাণেশ কুমার চৌধুরী (৮১) পরলোকগমণ করেন। তিনি দীর্ঘদিন ধরে কিডনি জটিলতায় ভুগছিলেন।
  মৃত্যুকালে তিনি স্ত্রী, দুই ছেলে, দুই মেয়ে, আত্মীয়-স্বজন, দেশ-বিদেশে অসংখ্য ছাত্র-ছাত্রী ও গুণগ্রাহী রেখে গেছেন।
  করোনা মহামারীর কারণে প্রয়াত প্রফেসর প্রাণেশ কুমার চৌধুরীর মরদেহ কিশোরগঞ্জে না এনে ঢাকাতেই দাহ করার সিদ্ধান্ত নেয়া হয় পরিবারের পক্ষ থেকে।
  ২০১৫ সালে তিনি ১ম মাজহারুন-নূর ফাউন্ডেশন সম্মাননায় ভূষিত হয়েছেন। এছাড়া তিনি রাজেন্দ্র-আশালতা ফাউন্ডেশন সম্মাননায় ভূষিত হন।